การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 4 ประเภท ดังนี้

-   น้ำมันถั่วเหลือง
    คือน้ำมันพืชที่ผ่านกระบวนการสกัดน้ำมันดิบจากเมล็ดถั่วเหลืองแล้วเข้าสู่กระบวนการกลั่นด้วยระบบไอน้ำแรงดันสูง
    เพื่อให้ได้น้ำมันบริสุทธิ์ออกมา โดยน้ำมันพืชของบริษัทฯ ผลิตจากเมล็ดถั่วเหลือง 100%
    คุณสมบัติของน้ำมันถั่วเหลืองจะมีปริมาณกรดไขมันไม่อิ่มตัวสูงกว่าน้ำมันพืชที่ผลิตจากเมล็ดพืชหลาย
    ๆ ชนิด เช่น น้ำมันปาล์ม หรือน้ำมันมะพร้าว
    ซึ่งการบริโภคน้ำมันที่มีปริมาณกรดไขมันไม่อิ่มตัวสูงจะมีผลดีต่อสุขภาพมากกว่าการบริโภคน้ำมันที่มีปริมาณกรดไขมันไม่อิ่มตัวต่ำ
    นอกจากนี้ในกระบวนการผลิตใช้วิธีเติมไนโตรเจนเพื่อรักษาสภาพน้ำมันให้คงเดิม
    แทนการใส่สารกันหืน เพื่อให้ปลอดภัยกับผู้บริโภค

  ผลิตภัณฑ์น้ำมันถั่วเหลืองของบริษัทฯสามารถแบ่งตามลักษณะช่องทางการจัดจำหน่ายเป็น 2
  ประเภท ดังนี้

-   น้ำมันถั่วเหลืองบรรจุขวด ภายใต้ชื่อ “องุ่น” สำหรับตลาดผู้บริโภค

-   น้ำมันถั่วเหลือง เพื่อใช้เป็นวัตถุดิบในอุตสาหกรรมอาหาร เช่น อุตสาหกรรมปลากระป๋อง
    น้ำพริกเผา และมายองเนส

-   กากถั่วเหลือง
    คือเนื้อถั่วเหลืองที่ได้ออกมาหลังจากผ่านกระบวนการสกัดถั่วเหลืองเพื่อผลิตน้ำมัน
    ซึ่งไม่มีส่วนของไขมันปนอยู่ โดยผลิตภัณฑ์ดังกล่าวใช้เป็นวัตถุดิบในการผลิตอาหารสัตว์
    ผลิตภัณฑ์กากถั่วเหลืองของบริษัทฯ ถูกจำหน่ายภายใต้ชื่อ “ทีวีโอ ไฮโพรมีล”
    ซึ่งเป็นชื่อที่ได้รับการยอมรับอย่างกว้างขวางในอุตสาหกรรมอาหารสัตว์ว่าเป็นกากถั่วเหลืองที่มีคุณภาพสูงได้มาตราฐาน
    และมีความสดใหม่เนื่องจากมีการขายสินค้าชนิดนี้เป็นไปด้วยความรวดเร็ว
    จึงไม่มีสินค้าค้างสต็อค

-   ฟูลแฟตซอย (ถั่วเหลืองอบสุกไขมันเต็ม)
    คือเนื้อถั่วเหลืองที่ผ่านกระบวนบีบอัดจนมีความร้อนสูงโดยไม่ได้สกัดเอาน้ำมันออก
    ผลิตภัณฑ์นี้ใช้เป็นวัตถุดิบในการผลิตอาหารสำหรับเลี้ยงสัตว์ระยะเล็ก
    เนื่องจากสัตว์ระยะดังกล่าวต้องการพลังงานในการเจริญเติบโตจึงต้องเลี้ยงด้วยถั่วเหลืองไขมันเต็ม
    ปัจจุบันบริษัทฯจำหน่ายสินค้าดังกล่าวภายใต้ชื่อ “ทีวีโอ ฟูลแฟตซอย”

-   เลซิติน เป็นผลิตภัณฑ์ที่ได้ (By Product)
    จากกระบวนการสกัดน้ำมันพืชมีลักษณะเป็นยางเหนียวสีน้ำตาล
    ใช้เป็นวัตถุดิบในการผลิตอาหารกุ้ง

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลือง,กากถั่วเหลืองและฟูลแฟตซอยบริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูงที่สุดในบรรดาน้ำมันพืชที่มีอยู่ในตลาด
    ซึ่งกรดดังกล่าวมีผลให้ไม่ทำให้เกิดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งมีผลดีต่อร่างกายและหัวใจอีกด้วย

2.  บริษัทฯ จะเน้นผลิตสินค้าพรีเมียมที่มีคุณภาพสูง
    โดยใช้เครื่องจักรที่มีความทันสมัยและมีประสิทธิภาพสูง
    ดังนั้นผลิตภัณฑ์ของบริษัทฯจึงเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    โดยการจัดให้มีเจ้าหน้าที่การตลาดและการขายรับผิดชอบดูแลลูกค้าอย่างใกล้ชิด
    เพื่อเป็นที่เชื่อใจและยอมรับต่อลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้

5.  บริษัทฯ มีนโยบายที่จะบริการและส่งมอบสินค้าให้รวดเร็วและตรงต่อเวลา
    โดยสินค้าต้องมีความใหม่และสด เนื่องจากบริษัทฯมีการขายสินค้าออกอย่างรวดเร็ว
    จึงไม่มีสินค้าคงค้างสต็อค

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลืองและฟูลแฟตซอย – ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี และอุตสาหกรรมอื่นๆ

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” จะขายผ่านตัวแทนจำหน่ายคือ บริษัท เชียร์
    (ประเทศไทย) จำกัด โดยที่สินค้าจะถูกขายต่อผ่าน 5 ช่องทางใหญ่ๆ คือร้านค้าส่ง,
    ดิสเคาต์สโตร์ (Discount Store), ร้านค้าปลีก, ร้านสะดวกซื้อ และ ซุปเปอร์มาเก็ต

-   การจำหน่ายกากถั่วเหลือง, ฟูลแฟตซอยและน้ำมันถั่วเหลืองอุตสาหกรรม
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นในประเทศโดยมีสัดส่วนเท่ากับ 98.50%
ของยอดการจำหน่ายทั้งหมดส่วนอีก 1.75%
ที่จำหน่ายไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย
และเมียนม่าร์ โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

 ในปี 2545 ที่ผ่านมา อุตสาหกรรมการผลิตกากถั่วเหลือง (Soybean Meal) ฟูลแฟตซอย (Fullfat Soy) และน้ำมันถั่วเหลือง (Soybean Oil) มีการเติบโตและขยายตัวอย่างต่อเนื่องจากปี 2544 ทั้งอุตสาหกรรมมีปริมาณการใช้วัตถุดิบ คือ เมล็ดถั่วเหลือง เพิ่มขึ้นเป็น 1,640,000 ตัน เพิ่มขึ้นจากปี 2544 คิดเป็น 4% วัตถุดิบดังกล่าวมาจากการนำเข้า 1,473,000 ตัน นำเข้าเพิ่มขึ้นจากปี 2544 คิดเป็น 4.3% และมาจากถั่วเหลืองในประเทศ 167,000 ตัน อุตสาหกรรมจำเป็นต้องนำเข้าวัตถุดิบเพิ่มขึ้น เนื่องจากการปลูกถั่วเหลืองในประเทศไม่สามารถขยายการผลิตได้มากกว่าที่เป็นอยู่ในปัจจุบัน ในขณะที่ความต้องการใช้ของอุตสาหกรรมเพิ่มขึ้นทุกปีตามปริมาณการเลี้ยงสัตว์และการบริโภคเนื้อสัตว์ที่เพิ่มขึ้น เป็นที่น่าสังเกตว่าในปี 2545 ปริมาณการผลิตกากถั่วเหลืองในประเทศที่เพิ่มขึ้น ส่วนหนึ่งไปทดแทนกากถั่วเหลืองนำเข้าชนิด Lo-Protein ซึ่งมีปริมาณนำเข้าลดลง ส่วนการนำเข้ากากถั่วเหลืองชนิด Hi-Protein ยังคงมีปริมาณเพิ่มขึ้น นอกจากนี้อุตสาหกรรมมีการผลิตน้ำมันถั่วเหลืองเพิ่มขึ้นเช่นกัน โดยร้อยละ 80 ใช้เพื่อการผลิตและการบริโภคในประเทศ อีกร้อยละ 20 เพื่อส่งออกไปยังประเทศ ASEAN จีน และอินเดีย อย่างไรก็ดี ผู้ประกอบการในอุตสาหกรรมนี้ยังคงต้องเผชิญกับการแข่งขันซึ่งนับวันจะยิ่งเข้มข้นขึ้น เนื่องจากเป็นอุตสาหกรรมที่มีผู้ประกอบการมากราย ทั้งจากภายในประเทศและภายนอก

แนวโน้มภาวะอุตสาหกรรมและการแข่งขันในอนาคต

แนวโน้มการผลิตกากถั่วเหลือง ฟูลแฟตซอย และน้ำมันถั่วเหลืองของอุตสาหกรรมในประเทศในปี
2546 คาดว่ายังคงขยายตัวอย่างต่อเนื่อง แม้การเติบโตของอุตสาหกรรมการเลี้ยงสัตว์ในปี 2546
นี้จะชะลอตัว
อันเนื่องจากการส่งออกไก่แช่แข็งและเนื้อไก่แปรรูปอาจจะไม่ขยายตัวเพิ่มขึ้นจากปัญหาสารตกค้างในเนื้อไก่ส่งออกที่กำลังอยู่ในระหว่างการแก้ไขก็ตาม
แต่ปริมาณการใช้กากถั่วเหลืองโดยรวมคาดว่าจะไม่ลดลงจากปี 2545
เนื่องจากการบริโภคเนื้อสัตว์โดยเฉพาะไก่และหมูในประเทศยังมีแนวโน้มที่ดีอยู่
แต่ผู้เลี้ยงสัตว์ในประเทศมีแนวโน้มหันมาใช้กากถั่วเหลืองที่ผลิตในประเทศมากขึ้นแทนการใช้กากถั่วเหลืองนำเข้า
เนื่องจากกากถั่วเหลืองที่ผลิตในประเทศมีคุณภาพโดยรวมดีกว่า
ทำให้การเลี้ยงสัตว์มีประสิทธิภาพและได้ผลผลิตมากขึ้น

ภาวะการแข่งขันในปี 2546
ผู้ประกอบการแต่ละรายจะแข่งขันเน้นด้านการปรับปรุงและพัฒนาคุณภาพสินค้าของตนเองให้ดีขึ้นกว่าเดิม
และพยายามสร้างความแตกต่างของสินค้าให้ต่างจากคู่แข่ง กากถั่วเหลือง Hipro
จะเป็นสินค้าตัวหนึ่งที่จะมีการผลิตภายในประเทศกันมากขึ้นเพื่อแข่งขันกับสินค้านำเข้า ดังนั้น ในปี
2546 นี้ ผู้ประกอบการที่สามารถผลิตสินค้าที่ได้มาตรฐาน มีคุณภาพสูง
และมีต้นทุนที่ต่ำกว่าคู่แข่งและสร้างความพึงพอใจให้กับผู้บริโภคได้เท่านั้น
ที่จะมีโอกาสประสบความสำเร็จ

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 3 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.นครชัยศรี อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  กำลังการผลิตรวม 2,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศยังไม่เพียงพอต่อความต้องการ
บริษัทฯจึงต้องนำเข้าจากต่างประเทศ สัดส่วนการนำเข้าจากต่างประเทศคิดเป็นประมาณร้อยละ 80
ของปริมาณวัตถุดิบรวมที่ใช้ โดยบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า สำหรับอีกร้อยละ 20 บริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์และเชียงใหม่ เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาประกัน
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาประกันจะถูกกำหนดโดยคณะกรรมการนโยบายถั่วเหลืองและพืชน้ำมันอื่น

เมล็ดถั่วเหลืองเป็นสินค้าเกษตรที่มีการผลิตมากกว่าความต้องการทุกปีและมีการซื้อขายอย่างกว้างขวางในตลาดโลก
อีกทั้งไม่เคยปรากฏว่ามีปัญหาการขาดแคลนวัตถุดิบ บริษัทฯจะสั่งซื้อวัตถุดิบล่วงหน้าเป็นเวลาประมาณ
3-6 เดือน ในช่วงระหว่างฤดูเก็บเกี่ยว เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าบริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2545
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ
แม้ว่าในปี 2545 บริษัทฯจัดซื้อวัตถุดิบจากผู้จำหน่ายรายหนึ่งเกิน 50%
ของยอดการซื้อวัตถุดิบก็ตามแต่ หากต้องสูญเสียผู้จำหน่ายรายนี้ก็ไม่ส่งผลกระทบใดๆ
เพราะเป็นตลาดที่มีผู้จำหน่ายมากรายและเป็นสินค้าชนิดเดียวกัน

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันขบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

บริษัทไม่เพียงแต่ดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
แต่บริษัทยังได้ศึกษาค้นค้าข้อมูลและรายละเอียดที่เกี่ยวข้องกับสิ่งแวดล้อม
นอกเหนือจากที่กฎหมายกำหนด เพื่อดำรงไว้ซึ่งสภาพแวดล้อมที่ดีตลอดไป และในปี 2543
บริษัทฯได้รับการรับรองระบบการจัดการด้านสิ่งแวดล้อม ISO 14001 ไปเรียบร้อยแล้ว

(3) งานที่ยังไม่ส่งมอบ

    -ไม่มี-